JÚLIUS 21.
Szentéletű atyánknak, Jánosnak, és a Krisztusért balgatagságot színlelő, szentéletű Simonnak emléke
hajnali szolgálaton
Tropár 4. hang
Atyáinknak Istene, * ki mindenkor kegyesen bánsz velünk, * ne vond meg tőlünk irgalmadat, * hanem az ő esedezéseikért *’ békességben igazgasd életünket!
Dicsőség… most és… 
Siessünk buzgón az Istenszülőhöz, * mi bűnösök, és lealázottak, * és boruljunk le, bűneinket töredelmesen megbánván, * lelkünk mélyéből kiáltsuk: * Könyörülj rajtunk, és segíts, ó Királynőnk! * Íme, bűneink tengerében mindjárt elveszünk, * ne hagyd védtelenül szolgáidat, *’ mert te vagy a mi egyedüli védelmezőnk.
Az első zsoltárcsoport után leülők 
7. hang
Lelkem, a bűnbánat kórháza nyitva áll. * Menj és borulj le a lelkek és testek orvosa előtt, * és felsóhajtva kiáltsd: * Szabadíts meg vétkeimtől, Emberszerető! * Számíts a megtért bűnös asszony, * a jobb lator és a vámos sorába, * s add meg, Istenem, * bűneim bocsánatát *’ és üdvözíts engem!
A vámos megtérését nem követtem, * és a bűnös asszony könnyeire szert nem tettem, * és vonakodom a kemény figyelmeztetéstől: * de te, emberszerető Krisztus Isten, *’ kegyességeddel üdvözíts engem!
Dicsőség... most és... Istenszülő-ének
Szeplőtelen Istenszülő Szűz, * a mennyei erőkkel együtt imádd a te Fiadat, * hogy még életünk vége előtt * bűnbocsánatot ajándékozzon nekünk, *’ kik téged híven dicsőítünk.
A második zsoltárcsoport után bűnbánati leülők 
7. hang
Emberszerető Uram, * aki Péter tagadását könnyei révén eltörölted, * és a vámos bűneit * sóhajtása folytán elengedted, *’ könyörülj rajtam!
Készülj föl lelkem, életedben, * hogy az örökélet meg ne rémítsen. * Mert ott a kiáltás már semmit sem ér, * sem a gazdagság, sem az erő, * sem barátság, sem hatalom, * csak a jócselekedetek bemutatása *’ és az Isten emberszeretete.
Dicsőség... most és... Istenszülő-ének
A dicső keruboknál is tiszteltebb vagy, Legszentebb Szűz, * mert ők az isteni világosságot sem képesek elviselni, * és szent szolgálatuk közben szárnyukkal födik be arcukat. * De te saját szemeddel láttad, és testedben hordoztad * a megtestesült Igét. *’ Szüntelenül könyörögj hozzá a mi lelkünkért!
Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael, * és Mózesnek fölemelt kezeivel * Amalek erejét * a pusztában legyőzte.
Isten közösségében részesülve világossággá lettél, hozzá, a vágyva vágyott Úrhoz költöztél, jó reménységed osztályrészét elnyerted, szentéletű Simon atya!
Az Isten iránti vonzalmadtól hevítve mindent elhagytál, atyánk, s útitársra találtál, a dicsőséges Jánosra, akivel együtt jártad az üdvösség útját örvendezéssel.
A legszentebb Lélek tündöklő fényével ragyogó lámpásnak vall téged az Egyház, bölcs Simon, azért vigad a te fényes emléknapodon.
El nem múló kincsek után vágyódtatok s a mulandó kincset és dicsőséget, valamint az elillanó boldogságot és az evilági méltóságot nemes lélekkel elvetettétek, bölcsek.
Istenszülő-ének
Ékesnek, kiválasztottnak, teljesen szeplőtelennek talált téged, Tisztaságos, az Isten Fia, és fiaddá lett, s Isten fiaivá fogadja kegyelemből azokat, akik téged Istenszülőnek magasztalnak.
III. óda. 4. hang. Tenéked örvendezik...
Buzgón kiálltál küzdeni a szellemi porondra, Simon, s a Lélek isteni közreműködésével megfutamítottad az ellenség hadoszlopait.
A bűnös élvezetek tüze nem érinthetett meg, mert szent imádságaid tüzével fölperzselted a szenvedélyek bozótját, magasztalásra méltó.
Imádságaid korbácsával és önfegyelmezéseid botjával megverted a szenvedélyek Egyiptomát, szentéletű János atya!
Holttá tették az ellenséget a te aszkétáid, s örömmel vágyódtak a te életadó halálodra, Uralkodó Jézus!Istenszülő-ének
Megszülted, szeplőtelen Tisztaság, a mindenség létokát, hogy fölemelje a halandókat az engedetlenség súlyos bukásából.
Katavászia 4. hang
Tenéked örvendezik * a te Egyházad, Krisztus, énekelve néked: * Te vagy az én erősségem, Uram, * menedékem és megerősítőm.
Kathizma
1. hang. Minta: A te sírodat őrző...
Szélesre tárt hittel végigjárták a keskeny ösvényt együtt az isteni ihletésű atyák, * s a kígyó mindenféle ármánykodását berekesztették. * Tiszteljük őket mindnyájan buzgó lélekkel, * s az ő szent emléküket ünnepeljük meg *’ Krisztus Isten dicsőségére!
Dicsőség… most és… Istenszülő-ének ugyanarra
Keresztények reménysége, legszentebb Szűz, * a mennyei karokkal együtt kérleld szünet nélkül Istent, * akit felfoghatatlan és kifejezhetetlen módon szültél, * ajándékozza nekünk minden bűnünk feloldozását, * és életünknek helyreállítását, *’ kik téged hittel és szeretettel állandóan dicsőítünk.
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram!
Az igazság ösvényére eljutva az isteni ihletésű Győztes hajlékába kerültetek, szentéletűek, s az ő útmutatása nyomán bőségesen részesültetek az üdvösséges megvilágosításban.
Látta ez az istenhordozó, hogy egyforma lelkületűek s egyformán helyes gondolkodásúak vagytok, szentéletűek, Istennek tetsző bevezető oktatások után a szerzetesek szent köntösével ékesített föl titeket.
Szerfölött ragyogott a legszentebb Lélek kegyelme a te szívedben, mert már az egyszerű életmóddal fölékesítettnek talált téged, magasztalásra méltó, boldog Simon atya!
Szívedet tisztára letörölt táblának találta a Szentlélek kegyelme, s ráírta a tökéletes szenvedélytelenséget, a hitet és a színlelés nélküli szeretetet.
Istenszülő-ének
A mi dicsőített Istenünk, aki a magasságbeli trónon ül, kerubtrónná tett téged és karodon pihent, minden magasztalásra méltó Mária!
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek.
Fölöttébb ragyogó fényességet kaptál, napként ragyogtál, s a sátáni sötétséget megszüntetted, magasztalásra méltó János!
A te szereteted, Krisztus, szárnyalóvá tette a szentéletűeket, úgyhogy azok a testi szerelmet mint a tenger tajtékzását, bölcsen elvetették maguktól!
Lelketeket isteni erővel erősítettétek, a pusztában laktatok s a szenvedélyeket kipusztítottátok, mennyei lelkületű atyák!
Istenszülő-ének 
Megállt a romlás áramlása, mert a romlatlan Szűz megszülte kimondhatatlanul, a természet rendjét meghaladó módon az Isten-Igét, és szűz maradt.
VI. óda. 4. hang. A dicséret szavával áldozatot mutatok be néked...
Szüntelen elmélkedéssel teljesen Isten felé fordított elméd egyáltalán nem törődött semmiféle vonzalommal, s nagy javak megszerzését eszközölte ki neked, Simon!
Balgatagnak tetteti magát bölcsen Simon, s a mindent bölccsé tevő Lélek bölcs közreműködésével a gonoszság fondorlatos szerzőjét bolondnak nyilvánítja.
Sem foltot, sem ráncot nem szedtél magadra, míg a világban éltél, boldog, s tisztaságos könyörgéseddel megtisztítod a lelki szennytől a hozzád folyamodókat.
A testies érzület fölé emelkedtél, s így lelkületeden még az sem ejtett sebet, mikor asszonyok körében levetkőzve álltál, mert magadra öltötted a szenvedélymentesség köntösét, Simon!
Istenszülő-ének
Szóval, meggyőződéssel és szívvel Istenszülőnek vallak téged, Szeplőtelen, mert a te közvetítéseddel békültem ki Istennel én, aki az ősatya ősi vétke miatt korábban számkivetett voltam.
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
Konták
1. hang. Minta: Az angyalok kara...
Életeteket hívő buzgósággal töltöttétek, * a Szentháromság tisztaságos lakhelyévé lettetek, * Istenhordozó hírneves Simon és János, * kérünk, könyörögjetek most, * hogy bűnbocsánatot és békességet nyerjen a mi lelkünk, *’ végtelenül boldog atyák!
Ikosz
Az isteni szőlőtőke hajtásai voltatok, * gyermekkorotoktól fogva mennyei bölcsességet kaptatok, * mint lakótársak, a földről elköltöztetek * és a magasságba siettetek, * szellemi virágokból koszorút fontatok, * szent fejetekre tettétek * és felékesítettnek mutatkoztatok, hírnevesek. * Engeszteljétek hát Istent, * hogy adjon nekem bölcs beszédet, * s így én méltóképpen magasztaljam a ti életeteket, * melyet megdicsőített Krisztus, a mi Istenünk, * dicsőséges, végtelenül boldog atyák!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Az isteni buzgóság hatalmába ejtett, atyánk, és Istent utánozva, nagy örömmel egészen arra szentelted magadat, hogy másokat üdvösségre vezess, és hangoztattad: Áldott vagy te a te dicsőséged templomában, Uram!
A mennyből nyertél neked szánt táplálékot, s azzal tápláltad mindazokat, akik engedelmes lélekkel fogadták parancsolataidat és elhagyták az aljas bűnt, boldogságos atya!
Követted az atyák szabályait, bölcs atya, s meghagytad, hogy a tévelygő Órigenész szennyét kerüljék el mindazok, akik hangoztatják: Áldott vagy te a te dicsőséged templomában, Uram!
Istenszülő-ének
Ki a Fölségesnek isteni sátra vagy, Üdvözlégy; mert általad nyerték el az örömöt, Istenszülő, azok, kik téged segítségül hívnak. Áldott vagy te az asszonyok között, teljesen szeplőtelen Nagyasszonyunk!
VIII. óda. 4. hang. Kezeit kiterjesztvén Dániel...
Teljes fénnyel ragyogó csillag voltál, és a szenvedélyek szennyében levőket átvezetted az életre, tisztátalan életű nőket önmegtartóztatókká változtattál, súlyos betegségeket megszüntettél, és ezt hangoztattad: Áldjátok az Urat, az Úrnak minden művei!
Szeplőtelen lelkületű voltál, csodálatos bölcsességedet elrejtetted, szentéletű, és sok lelket megmentettél. Az Úrért önként nevetségessé lettél és kigúnyoltak, te viszont egészen tiszta lélekkel zengted: Áldjátok az Urat, az Úrnak minden művei!
A negyven nap pályáját étkezés nélkül jártad végig, Isten táplált téged mennyei örömökkel, szentéletű Simon, s te örvendező lélekkel zengted neki: Áldjátok az Urat, az Úrnak minden művei! 
Istenszülő-ének
Az Atyának bennünket megváltó Igéjét hordoztad méhedben, szeplőtelen Szűz. Őhozzá esedezzél mindenkor, hogy világosítsa meg a téged éneklőket, és szabadítson meg minden veszélyből bennünket, akik így kiáltunk: Áldjátok az Urat, az Úrnak minden művei!
Katavászia
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei!
IX. óda. 4. hang. Belőled, az érintetlen...
Szíveteket nagy buzgósággal teljesen a Szentháromság felé tártátok ki, a belőle jóságosan kiáradó sugarakat befogadtátok, ragyogókká lettetek, s az angyalokkal együtt vigadoztok.
Isteni szeretetben egyesültetek, önmegtagadással ragyogókká lettetek, már a remélt javak birtokába jutottatok, s az örök boldogságra rátaláltatok, Istenben boldogok!
A szerzetesek fáklyái az ellenség ármánykodását önmegtagadással meghiúsították, eszményi jósággal ragyogva a mennybe jutottak, s az átistenülésben gyönyörködnek.
Küzdelmeiteket és verejtékes fáradozásotokat véget nem érő öröm váltotta föl. Ennek élvezetében emlékezzetek meg rólunk is, szentéletű Simon és dicsőséges János!
Istenszülő-ének
Ments meg engem, mindenség Úrnője, ki a mindenség szabadítóját és jótevőjét szülted, oszlasd el lelkem borúját, szentséges Nagyasszony, és tégy erőssé a reám támadó szenvedélyekkel szemben!
Katavászia
Belőled, az érintetlen hegyből, * származott, ó Szűz, * a faragatlan szegletkő, Krisztus, * ki a különböző természeteket egyesítette önmagában, * azért örvendezve * magasztalunk téged, Istenszülő!
Fényének
Keresztelőé
Jánost, az Előhírnököt, az üdvözítő keresztelőjét, a próféták prófétáját, a pusztalakót, Erzsébet szülöttjét mindnyájan dicsérjük.
[bookmark: _GoBack]Szenteké, Minta: Istenünk, mindenek Teremtője...
Két testben egy lélek voltatok, s mindenben egy célt követtetek, Simon és János! Azért magasztalunk titeket.
Istenszülő-ének
Angyalok édessége, szorongók öröme, keresztények pártfogója, az Úr szűz Anyja, oltalmazz engem, és szabadíts meg az örök kínoktól!
Előverses sztihirák
7. hang
Ne vágass ki engem, bűnöst, * mint a terméketlen fügefát, Üdvözítőm, * hanem ajándékozz nekem számos évet bűnbánatra, * hogy lelkemet a töredelem könnyeivel öntözhessem, *’ hogy irgalmat teremjek néked!
Mint az igazság napja, * mindazok szívét világosítsd meg, * kik így kiáltanak hozzád: *’ Urunk, dicsőség néked!
Szent bajnokaid emlékét ünnepelve * téged éneklünk, Krisztus, kiáltván: *’ Urunk, dicsőség néked!
Dicsőség... most és... Istenszülő-ének
Istenszülő, az Üdvözlégyet küldjük föl hozzád, * mert az angyaloknál is feljebbvalóként jelentél meg, *’ mivel Istent hordoztad.
Tropár 4. hang
Atyáinknak Istene, * ki mindenkor kegyesen bánsz velünk, * ne vond meg tőlünk irgalmadat, * hanem az ő esedezéseikért *’ békességben igazgasd életünket!
Dicsőség… most és… 
Téged magasztalunk Istenszülő, mikor így kiáltunk föl: * Te vagy az a rózsabokor, * melyben Mózes az istenség tüzét lángolni látta * anélkül, hogy megégett volna.

